Document ID: 32012R0383

KOMISIJAS REGULA (ES) Nr. 383/2012
(2012. gada 4. maijs),
ar ko nosaka tehniskās prasības attiecībā uz vadītāju apliecībām, kurās iestrādāts datu glabāšanas līdzeklis (mikroshēma)
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2006. gada 20. decembra Direktīvu 2006/126/EK par vadītāju apliecībām (1) un jo īpaši tās 1. panta 2. punktu,
tā kā:
(1)
Direktīva 2006/126/EK attiecas uz vienota parauga vadītāju apliecībām, kuras jāizsniedz dalībvalstīs, tostarp fakultatīvi izmantojamu datu glabāšanas līdzekli (mikroshēmu).
(2)
Iestrādājot vadītāja apliecībā šādu mikroshēmu, dalībvalstis varētu vēl vairāk uzlabot aizsardzību pret krāpniecību. Šādai personas datu apstrādei jānotiek atbilstīgi Savienības noteikumiem, kuri inter alia noteikti Eiropas Parlamenta un Padomes Direktīvā 95/46/EK (2) par personu aizsardzību attiecībā uz personas datu apstrādi un šādu datu brīvu apriti.
(3)
Lai nodrošinātu savietojamību un pietiekamu aizsardzību pret krāpniecību, attiecībā uz mikroshēmas ieviešanas tehniskajiem aspektiem būtu jāievēro konkrētas prasības un standarti, ja dalībvalstis ir izvēlējušās mikroshēmu iestrādāt vadītāja apliecībā.
(4)
Vadītāju apliecības, kurās iestrādāta mikroshēma, būtu jāizvērtē atbilstīgā ES tipa apstiprināšanas procedūrā, lai pārbaudītu, vai tās atbilst minētajām prasībām. ES tipa apstiprināšanas procedūra nebūtu jāpiemēro vadītāju apliecībām, kurās nav iestrādāta mikroshēma.
(5)
Tehniskās prasības attiecībā uz vadītāju apliecībām, kurās iestrādātas mikroshēmas, būtu jāsagatavo, pamatojoties uz starptautiski atzītiem tehniskiem standartiem, it īpaši Starptautiskās Standartizācijas organizācijas/Starptautiskās Elektrotehnikas komisijas (ISO/IEC) standartu 18013, ar ko nosaka reglamentējošus noteikumus par ISO prasībām atbilstīgu vadītāju apliecību formātu un datu saturu.
(6)
Šajā regulā paredzētie pasākumi atbilst Vadītāju apliecību komitejas atzinumam,
IR PIEŅĒMUSI ŠO REGULU.
1. pants
Darbības joma
Šī regula attiecas uz vadītāju apliecībām, kurās iestrādātas mikroshēmas un kuras izsniegtas atbilstīgi Direktīvai 2006/126/EK.
2. pants
Vispārīgas prasības
1. Mikroshēma un tajā saglabātie dati, tostarp jebkāda fakultatīva vai papildu informācija, atbilst šīs regulas I pielikumā izklāstītajiem noteikumiem.
2. Mikroshēmā uzglabā saskaņotos vadītāja apliecības datus, kas minēti I pielikuma I.2.1. punktā.
3. Dalībvalstis, pirms tam apspriežoties ar Komisiju, vadītāja apliecības mikroshēmā var glabāt papildu datus, kas minēti I pielikuma I.2.2. punktā.
3. pants
Piemērojamie standarti
Attiecībā uz vadītāju apliecībām, kurās iestrādātas mikroshēmas, piemērojamo standartu saraksts ir sniegts šīs regulas II pielikumā.
4. pants
ES tipa apstiprināšanas procedūra
Vadītāju apliecības, kurās iestrādātas mikroshēmas, izvērtē ES tipa apstiprināšanas procedūrā saskaņā ar šīs regulas III pielikumā izklāstītajiem noteikumiem.
5. pants
ES tipa apstiprinājuma sertifikāts
1. Ja attiecībā uz vadītāja apliecību, kurā iestrādāta mikroshēma, ir izpildīti visi attiecīgie ES tipa apstiprināšanas noteikumi atbilstīgi šīs regulas 2., 3. un 4. pantam, dalībvalstis izsniedz izgatavotājam vai tā pārstāvim ES tipa apstiprinājuma sertifikātu.
2. Ja vajadzīgs, it īpaši, lai nodrošinātu šīs regulas noteikumu ievērošanu, dalībvalsts var atsaukt izsniegto ES tipa apstiprinājuma sertifikātu.
3. ES tipa apstiprinājuma sertifikātus un paziņojumus par to atsaukšanu sagatavo atbilstīgi šīs regulas IV pielikumā norādītajam paraugam.
4. Komisiju informē par visiem izsniegtajiem vai atsauktajiem ES tipa apstiprinājuma sertifikātiem. Atsaukšanas gadījumā tiek sniegts detalizēts pamatojums.
Komisija informē dalībvalstis par visiem gadījumiem, kad tiek atsaukts ES tipa apstiprinājuma sertifikāts.
5. Dalībvalstis savstarpēji atzīst to izsniegtos ES tipa apstiprinājuma sertifikātus.
6. pants
Vienotie kontaktpunkti
1. Katra dalībvalsts izraugās iestādi vai struktūru, kas darbojas kā vienotais kontaktpunkts, sniedzot informāciju par vadītāju apliecībām, kurās iestrādāta mikroshēma. Vienotais kontaktpunkts veic atbilstīgus datu aizsardzības pasākumus.
2. Trīs mēnešu laikā pēc šīs regulas stāšanās spēkā dalībvalstis nosūta Komisijai saskaņā ar 1. punktu izraudzītā vienotā kontaktpunkta nosaukumu un kontaktinformāciju. Dalībvalstis nekavējoties informē Komisiju par jebkādām izmaiņām šajā saistībā.
3. Komisija nosūta dalībvalstīm sarakstu ar izraudzītajiem vienotajiem kontaktpunktiem un vajadzības gadījumā atjaunina to.
7. pants
Drošības klauzula
1. Ja dalībvalsts konstatē, ka ievērojams skaits vadītāja apliecību, kurās iestrādātas mikroshēmas, atkārtoti neatbilst šai regulai, tā informē par to visus vienotos kontaktpunktus, Direktīvas 95/46/EK minēto uzraudzības iestādi un Komisiju. Tā norāda attiecīgā ES tipa apstiprinājuma sertifikāta numuru, kas saistīts ar šīm vadītāju apliecībām, un sniedz neatbilstības aprakstu.
2. Dalībvalsts, kas izsniegusi šīs vadītāju apliecības, nekavējoties izmeklē problemātisko gadījumu un veic atbilstīgos korektīvos pasākumus, tostarp vajadzības gadījumā atsauc ES tipa apstiprinājuma sertifikātu.
8. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 4. maijā

Labels: 11
1
7
8
12